K. Sárközy, poslankyňa: (2010-02-05):
Môj návrh novely zákona, ktorý predkladám, sa vracia k pôvodnej vládnej predlohe predloženej na rokovanie vlády 4. marca 2009. Súčasné znenie, ktoré skrátilo sledované obdobie na 6 mesiacov, negatívne zasiahlo do výnosovosti fondov a znížilo výnosy sporiteľov tým, že prinútilo dôchodcovské správcovské spoločnosti predať všetky aktíva, ktoré sa vyznačujú väčšou votalitou, najmä akcie. Štruktúra portfólia jednotlivých fondov sa prestala odlišovať a v zásade všetky tri fondy, to znamená rastový, vyvážený aj konzervatívny, majú takmer totožnú štruktúru. Vlastne všetky sa stali konzervatívne. Navrhovanou zmenou sa umožní zaradiť v primeranom rozsahu do portfólia rastových a vyvážených fondov aj akcie. Akciové trhy od účinnosti novely, ktorou sa zaviedlo 6-mesačné porovnávanie, narástli o viac ako 30 %. Majetku sporiteľov sa to, žiaľ, nemohlo pozitívne dotknúť. Návrh nezakladá dopad na štátny rozpočet, rozpočty obcí alebo vyšších územných celkov, životné prostredie a zamestnanosť. Predložený návrh právnej úpravy je v súlade s Ústavou Slovenskej republiky, zákonmi a medzinárodnými záväzkami, ktorými je Slovenská republika viazaná. To je všeobecné a odborné. A dovoľte mi pár viet teraz, aby to bolo trošičku zrozumiteľnejšie aj pre laickú verejnosť. Vláda Roberta Fica sa viackrát pokúsila zmeniť zákon o starobnom dôchodkovom sporení, ľudovo povedané, zákon o sporení v druhom pilieri. Medzi ostatné novely patrila aj tá novela, o ktorej je teraz reč. Na rokovanie vlády a do pripomienkového konania išla vládna predloha novely tak, že pri investovaní sa bude pozerať na výnosy za 60 mesiacov. Až na rokovaní gestorského výboru pre sociálne veci a bývanie pán poslanec Madej predložil pozmeňujúci návrh na poslednú chvíľu a ten jeho návrh  je o tom, že 60 mesiacov zmenil na 6 mesiacov. Táto novela vstúpila do platnosti 1. júla. Čo spravili dôchodcovské správcovské spoločnosti? No museli rýchlo predať svoje aktíva, aby sporitelia, ktorí sú v druhom dôchodkovom pilieri, neprišli o svoj zisk. O svoj zisk prišli aj tak, pretože podľa posledných čísiel, ktoré máme k dispozícii, všetci sporitelia, ktorí sú účastníkmi druhého dôchodkového piliera, za minulý rok stratili v priemere 96 eur. Takže ja dávam tú novelu do tej podoby, do akej podoby ju chcela predložiť vláda. Keď som sa ja aj moji opoziční kolegovia ohradili jednak na výbore pre sociálne veci a bývanie a jednak aj v Národnej rade v tom, že takýto veľký pozmeňujúci návrh nemôžeme prijať bez toho, aby sme k tomu mali vyjadrenie jednak ministerstva financií a hlavne nejaké analýzy a čísla, neboli sme vypočutí. Musím povedať, že pán poslanec z výboru Halecký vtedy povedal, že keď prax ukáže, že táto zmena dopadla negatívne na sporiteľov, môžeme porozmýšľať o zmene zákona. No, pán predseda výboru, ktorý tu síce nie je, ale určite to počúva, prax ukázala, že sporiteľov to zasiahlo negatívne. Ako som už povedala pred chvíľou, v priemere za vlaňajší rok majú na svojom účte o 96 eur menej. A tento trend bude pokračovať rok čo rok. Dôchodcovské správcovské spoločnosti museli predať svoje aktíva práve vtedy, keď to bolo najnevýhodnejšie, pretože vieme, aká bola situácia na finančných trhoch. Keby sa do toho nezasiahlo touto zmenou zákona, tak tie výnosy by neboli menšie, ale by boli väčšie. Ja viem, že záujem tejto vlády o druhý dôchodkový pilier je negatívny, ale posledné dni z Európskej komisie vláda dostala varovanie, aby s druhým dôchodkovým pilierom niečo robila a niečo robila pozitívne. Nemusíme, vlastne vláda nemusí vždy brať do úvahy listy, ktoré prichádzajú z Európskej komisie. Stalo sa to aj pri európskych fondoch, ten list tu bol od marca 2008, vláda s tým nič nerobila. Nakoniec dnes musela mimoriadne zasadať práve kvôli tomu, že ignorovala tie varovné signály z Európskej komisie, a musela prijať zmeny, aby Slovensko sa mohlo dostať k 7 mld. korún, ktoré hrozí, že nevyčerpá, pretože bol zlý zákon. Myslím si, že tá moja novela  je o tom, aby sme napravili tú chybu, ktorá tu nastala vtedy, keď poslaneckým návrhom sa zasiahlo do financovania druhého piliera. Netýka sa to dôchodcovských správcovských spoločností, pretože kritika zo strany vlády je táto. Týka sa to takmer 1 300-tisíc sporiteľov. Keď vám osud týchto sporiteľov nevadí, aký bude, mne vadí, pretože som sa zúčastnila aj tých petičných akcií, ktoré sme robili za zachovanie druhého piliera. Prosím vás, vážení kolegovia, tuto nejde o politiku, je to o financovaní a žiadam vás o podporu mojej novely zákona. Ďakujem pekne.